S’inicia el procés de sol·licituds d’ajudes en matèria de foment de l’activitat emprenedora
13 d’octubre 2017

![Imagen 1](/media/actualidad/PublishingImages/1 Políticos/m_Miguel Chover - Banderas Horizontal_pequena maqueta.jpg)

El Butlletí Oficial de la Província de València ha publicat hui, divendres 13 d’octubre, la convocatòria municipal de subvencions en matèria de foment de l’activitat emprenedora. Estes subvencions tenen per objecte ajudar al desenvolupament de noves activitats emprenedores i les persones beneficiàries són les persones físiques o jurídiques que enceten una activitat productiva a Sagunt des de l’1 de gener d’enguany fins al termini de presentació de sol·licituds. Este termini és de 30 dies des del següent de la publicació de la convocatòria i finalitza el pròxim 27 de novembre. Les bases i els formularis estan disponibles a la web municipal, al tauler d’edictes de la seu electrònica i també en l’apartat corresponent a les subvencions municipals, així com al propi departament.

Per al regidor de Promoció Econòmica, Miguel Chover, estes ajudes “**pretenen facilitar a les persones emprenedores el desenvolupament inicial dels seus projectes. S’aposta per l’impuls al desenvolupament de la ciutat i així el creixement de les PIMES com element clau per enfortir el teixit empresarial esdevé fonamental. La força de la nostra economia residix a la fortalesa de les pimes i en la seua capacitat per a generar ocupacions i rendes**”.

Esta convocatòria finança el 100% de les despeses de primer establiment que apareixen com a subvencionables en les bases reguladores, amb un màxim de 5.000 euros per sol·licitud, fins esgotar el pressupost disponible.  

“**L’Ajuntament fa un esforç molt important per tal de mostrar el seu suport a les persones emprenedores i volem que hi contribuïsca a eixamplar la base empresarial de la ciutat i consolidar el seu paper al sistema urbà de la Comunitat i la seua posició com a motor econòmic del nostre entorn. Este àmbit d’actuació és complementari de l’activitat diària del departament de Promoció Econòmica tan a la branca d’emprenedorisme com a la vessant d’informació i orientació per a l’ocupació i la formació; qüestions claus de la nostra actuació**”, conclou Chover.

*   [](http://www.facebook.com/sharer.php?u=https://aytosagunto.es/va/actualitat/s-inicia-el-procés-de-sol-licituds-d-ajudes-en-matèria-de-foment-de-l-activitat-emprenedora/ "Facebook")
*   [](http://twitter.com/share?url=https://aytosagunto.es/va/actualitat/s-inicia-el-procés-de-sol-licituds-d-ajudes-en-matèria-de-foment-de-l-activitat-emprenedora/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/s-inicia-el-procés-de-sol-licituds-d-ajudes-en-matèria-de-foment-de-l-activitat-emprenedora/ "Linked In")
*   [](mailto:?body=https://aytosagunto.es/va/actualitat/s-inicia-el-procés-de-sol-licituds-d-ajudes-en-matèria-de-foment-de-l-activitat-emprenedora/)